અટલજીના અવસાનથી રાજકોટવાસીઓએ જાણે કોઈ પરિવારજન ગુમાવ્યા હોય તેવી લાગણી અનુભવી હતી તેમ કહીએ તો અતિશયોક્તિ નહીં કહેવાય. રાજકોટ માટે અટલજીને પણ ખૂબ પ્રેમભાવ હતો તેનું કારણ એ છે કે રાજકોટનું જનસંઘના સમયથી મોટું યોગદાન રહ્યું છે. જનસંઘ અને ત્યાર બાદ ભાજપનો પાયો મજબૂત બનાવવામાં રાજકોટના નેતાઓની ભૂમિકા મહત્ત્વની રહી હતી. પહેલીવાર જનસંઘના ધારાસભ્ય તરીકે રાજકોટના ચિમનભાઈ શુકલ ૧૯૬૭માં ચૂંટાયા હતા. વાજપેયી ૧૯પર – પ૩ના અરસામાં પહેલીવાર રાજકોટ આવ્યા હતા. આશરે એક ડઝન જેટલી સભાઓ તેમણે રાજકોટમાં ગજવી હતી.